b'\n_START_ARTICLE_\nGerald R. Ford-klassen\n_START_SECTION_\nEgenskaber\n_START_PARAGRAPH_\nI US Navy har man af sparehensyn \xc3\xb8nsket at benytte moderne udstyr og udpr\xc3\xa6get brug af automatisering, s\xc3\xa5ledes man kan reducere antallet af bes\xc3\xa6tningsmedlemmer og skibenes levetidsomkostninger betragteligt. Den mest synlige \xc3\xa6ndring fra skibenes forg\xc3\xa6ngere er placeringen af skibets "\xc3\xb8", der er placeret l\xc3\xa6ngere agter og g\xc3\xb8r skibene i stand til at foretage omkring 140\xe2\x80\x93160 sorties med en spidskapacitet p\xc3\xa5 220 sorties om dagen.\n_START_SECTION_\nDesign og udvikling\n_START_PARAGRAPH_\nNimitz-klassen har siden 1970\'erne v\xc3\xa6ret hovedbestanddelen af USAs strategiske magtprojektion. Selv med et deplacement p\xc3\xa5 omkring 100.000 ton fuldt lastet er Nimitz-klassen i stand til at opn\xc3\xa5 hastigheder p\xc3\xa5 over 30 knob og er i stand til at operere uden genforsyning i op til 90 dage, ligesom skibene har kapaciteten til at sende kampfly p\xc3\xa5 vingerne for at engagere m\xc3\xa5l flere hundrede kilometer v\xc3\xa6k. Et eksempel p\xc3\xa5 klassens kapacitet viste sig under Operation Enduring Freedom, hvor USS Theodore Roosevelt (CVN-71) tilbragte 159 til s\xc3\xb8s uden at bes\xc3\xb8ge en eneste havn. Igennem klassens levetid har man integreret flere nye og moderne teknologier i klassen, men den teknologiske udvikling i det sidste \xc3\xa5rti har betydet, at klassen mangler elektrisk kapacitet til at kunne installere nye systemer, ligesom nye v\xc3\xa5bensystemer og andre nyskabelse har medf\xc3\xb8rt en massivt for\xc3\xb8get v\xc3\xa6gt, hvilket kan p\xc3\xa5virke skibenes stabilitet._NEWLINE_Med disse begr\xc3\xa6nsninger in mente udviklede fl\xc3\xa5den CVN21-programmet som blev udviklet til Gerald R. Ford-klassen. Forbedringer til skibene blev udviklet og skibenes design blev optimeret. Optimeringen i designet inkluderer blandt andet et st\xc3\xb8rre flyd\xc3\xa6k, forbedret v\xc3\xa5bentransportsystem, nyt fremdrivningssystem samt en mindre "kommando\xc3\xb8" der er flyttet l\xc3\xa6ngere agterud. De teknologiske fremskridt udm\xc3\xb8nter sig blandt andet i udviklingen af et Electromagnetic Aircraft Launch System, (EMALS) samt et avanceret bremsewiresystem (Advanced aresting Gear, AAG). Skibene er udrustet med et integreret kampinformationssystem der er forberedt til nye teknologiske opgraderinger. Klassens nye dobbeltfrekvensradar, AN/SPY-3, kombinerer S- og X-b\xc3\xa5ndsradarer i et enkelt system. Disse fremskridt i design og teknologi betyder at skibene i klassen er i stand til at foretage 25 procent flere flyvninger, en tredobbelt energiproduktion samt forbedrede faciliteter for bes\xc3\xa6tningen.\n_START_SECTION_\nFlyd\xc3\xa6k\n_START_PARAGRAPH_\n\xc3\x86ndringerne til flyd\xc3\xa6kket i forhold til Nimitz-klassen er den mest synlige forskel p\xc3\xa5 det optimerede design. Adskillige omr\xc3\xa5der p\xc3\xa5 flyd\xc3\xa6kket er blevet \xc3\xa6ndret for at optimere blandt andet flyh\xc3\xa5ndtering, opbevaring og arbejdsgang. Katapult nummer fire p\xc3\xa5 Nimitz-klassen kan ikke benyttes til at skyde fuldt lastede fly i luften p\xc3\xa5 grund af flyet frih\xc3\xb8jde langs kanten af flyd\xc3\xa6kket. CVN-78 vil derimod ikke have begr\xc3\xa6nsninger p\xc3\xa5 katapultsystemet, men bibeholder dog de fire katapulter, to forskibs og to midtskibs. Antallet af elevatorer fra flyd\xc3\xa6kket til hangaren er reduceret fra fire til tre. Disse \xc3\xa6ndringer er en v\xc3\xa6sentlig grund til det h\xc3\xb8jere antal sorties klassen er i stand til at gennemf\xc3\xb8re._NEWLINE_V\xc3\xa5benes vej fra skibets magasiner til flyd\xc3\xa6kket er blev \xc3\xa6ndret s\xc3\xa5ledes at flyene hurtigere kan f\xc3\xa5 nye v\xc3\xa5ben p\xc3\xa5sat og dermed hurtigere komme tilbage i luften._NEWLINE_En anden betydningsfuld \xc3\xa6ndring er den mindre kommando\xc3\xb8 der er flyttet l\xc3\xa6ngere agterud i forhold til tidligere hangarskibe. Ved at flytte \xc3\xb8en skaber man en position for en centraliseret ammunition- og br\xc3\xa6ndstofposition hvor flyene kan f\xc3\xa5 nye v\xc3\xa5ben og nyt br\xc3\xa6ndstof. Denne placering reducerer det antal gange et fly p\xc3\xa5 d\xc3\xa6kket skal flyttes f\xc3\xb8r det kan lette. F\xc3\xa6rre flytninger af fly betyder man kan reducere antallet af folk der skal flytte dem, hvilket betyder reducerede l\xc3\xb8nningsudgifter. En lignende fordel har man opn\xc3\xa5et ved at \xc3\xa6ndre m\xc3\xa5den hvorved v\xc3\xa5ben bliver flyttet fra magasinerne til flyene. For at minimere tiden et fly bruger p\xc3\xa5 skibet til at f\xc3\xa5 nye v\xc3\xa5ben og br\xc3\xa6ndstof bliver flyenes v\xc3\xa5ben flyttet fra magasinerne til flyd\xc3\xa6kket ved hj\xc3\xa6lp af robotter der k\xc3\xb8rer til den centrale v\xc3\xa5ben- og br\xc3\xa6ndstofposition via specifikke v\xc3\xa5benkorridorer og v\xc3\xa5benelevatorer. Disse elevatorer er blevet placeret s\xc3\xa5 de ikke l\xc3\xa6ngere skal krydse de ruter flyene benytter til at blive flyttet rundt p\xc3\xa5 d\xc3\xa6kket og dermed ikke l\xc3\xa6ngere skaber mere trafik p\xc3\xa5 flyd\xc3\xa6kket. If\xc3\xb8lge kontreadmiral Dennis M. Dwyer betyder alle disse \xc3\xa6ndringer at det nu er teoretisk muligt at g\xc3\xb8re fly klar til kamp i l\xc3\xb8bet af minutter i stedet for timer.\n_START_SECTION_\nKernereaktorerne\n_START_PARAGRAPH_\nNimitz-klassens fremdrivnings- og kraftv\xc3\xa6rk blev designet i 1960\'erne. Datidens teknologi beh\xc3\xb8ver generelt ikke samme m\xc3\xa6ngde elektrisk energi som nuv\xc3\xa6rende systemer. Efterh\xc3\xa5nden som man opgraderede Nimitz-klassen bet\xc3\xb8d det at man begyndte at n\xc3\xa5 den maksimale effekt som skibenes kernereaktorer var i stand til at producere og dermed satte en naturlig begr\xc3\xa6nsning for opgraderingen af skibenes systemer. For at kunne forts\xc3\xa6tte med at installere nye og moderne teknologier i skibene kr\xc3\xa6ver det derfor et reaktorsystem der kan give en noget st\xc3\xb8rre energiproduktion._NEWLINE_Den nyudviklede A1B reaktor er et fysisk mindre, men mere effektivt design der kan producere op til tre gange s\xc3\xa5 meget energi som A4W reaktorerne p\xc3\xa5 Nimitz-klassen. A1B reaktoren har en r\xc3\xa6kke fordele, blandt andet en h\xc3\xb8jere kernetemperatur, et mindre behov for at pumpe k\xc3\xb8levand rundt, en simplere konstruktion samt introduktionen af elektronisk styring. Alt dette g\xc3\xb8r at man kan reducere reaktormandskabet med to tredjedele samt en betydelig reduktion af vedligeholdelsesopgaverne._NEWLINE_En st\xc3\xb8rre energiproduktion er et vigtigt punkt i at sikre skibenes muligheder for fremtidigt at kunne installere nye teknologier. US Navy forventer at Gerald R. Ford-klassen vil v\xc3\xa6re hj\xc3\xb8rnestenen i fl\xc3\xa5den de n\xc3\xa6ste 90 \xc3\xa5r (frem til 2105). Hvis man skal kunne holde en skibsklasse moderne i n\xc3\xa6sten et \xc3\xa5rhundrede m\xc3\xa5 skibene v\xc3\xa6re bygget med en vis grad af fleksibilitet og forudseenhed, eksempelvis ved at have nok energi og fysisk plads til at installere nye systemer.\n_START_SECTION_\nKatapult- og landingsudstyr\n_START_PARAGRAPH_\nP\xc3\xa5 hangarskibene af Nimitz-klassen benyttes dampdrevne katapulter til at sende fly i luften. Dampkatapulter blev udviklet i 1950\'erne og har v\xc3\xa6ret meget p\xc3\xa5lidelige. I over 50 \xc3\xa5r har mindst en af de fire katapulter v\xc3\xa6ret i stand til at sende fly i luften mindst 99,5 procent af tiden. Der er dog nogle ulemper. Det st\xc3\xb8rste problem med katapulten er at der ikke er feedbackkontrol. Uden feedbackkontrol forekommer der ofte store uregelm\xc3\xa6ssige ryk i tr\xc3\xa6kkraften fra systemet der kan beskadige eller reducere levetiden p\xc3\xa5 et flystel. Dampsystemet er stort, ineffektivt (4-6 procent) og er sv\xc3\xa6rt at styre._NEWLINE_Problemer med at styre systemet helt pr\xc3\xa6cist har betydet v\xc3\xa6gtbegr\xc3\xa6nsninger p\xc3\xa5 flyene der skal benytte systemet til at lette. Minimumsv\xc3\xa6gten er h\xc3\xb8jere end alle nuv\xc3\xa6rende UAV\'er mens de nyeste fly ikke kan lette fuldt lastet p\xc3\xa5 grund af for meget v\xc3\xa6gt. Electromagnetic Aircraft Launching Systemet (EMALS) l\xc3\xb8ser disse problemer. Et elektromagnetisk system er mere effektivt, mindre, lettere, mere kraftfuldt og nemmere at styre. Forbedret styring af systemet betyder at EMALS er i stand til at sende b\xc3\xa5de lettere og tungere fly i luften end dampkatapulten. En kontrolleret affyring af katapulten betyder ogs\xc3\xa5 mindre stress p\xc3\xa5 flystellene hvilket igen betyder mindre vedligehold og en l\xc3\xa6ngere levetid for flyene. Nimitz-klassen m\xc3\xa5 undv\xc3\xa6re dette system da skibenes atomreaktorer ikke har nok overskudsenergi til at benytte et EMALS._NEWLINE_Et elektomagnetisk system bliver ogs\xc3\xa5 benyttet i det nyudviklede avancerede wirebremsesystem (Advanced Arresting Gear, AAG). Det nuv\xc3\xa6rende system benytter hydraulik for at bremse og standse et fly. Systemet er effektivt og har v\xc3\xa6ret brugt igennem 50 \xc3\xa5r, men det nye AAG har en r\xc3\xa6kke fordele. Det nuv\xc3\xa6rende system er ikke i stand til at bremse og standse UAV\'er uden at beskadige dem p\xc3\xa5 grund af de ekstreme p\xc3\xa5virkninger af flystellet. UAV\'er har simpelthen ikke masse nok til at tr\xc3\xa6kke hydraulikken i bremsesystemet og f\xc3\xa5r derfor et forholdsvist stort ryk i stellet n\xc3\xa5r man fanger wirebremsen. Ved at benytte et elektromagnetisk system er man i stand til at \xc3\xa6ndre p\xc3\xa5 belastningen i systemet s\xc3\xa5ledes man kan graduere systemet til at tage imod lette og tunge fly. Selvom systemet udefra ser ens ud udefra er det mere fleksibelt, mere sikkert, p\xc3\xa5lideligt og kr\xc3\xa6ver mindre vedligehold og bemanding.\n_START_SECTION_\nSensorer\n_START_PARAGRAPH_\nKlassen bliver udrustet med et integreret radarsystem. Radaren benytter to frekvensb\xc3\xa5nd og er udviklet til Zumwalt-klassen. St\xc3\xb8rrelsen p\xc3\xa5 skibets \xc3\xb8 kan begr\xc3\xa6nses ikke at skulle kunne underst\xc3\xb8tte et stort roterende radarsystem ved at konstruere et radarsystem der er integreret i skibets overbygning. Skibets AN/SPY-3 radar er reelt en kombination af en X-b\xc3\xa5nds multifunktionsradaren med en langtr\xc3\xa6kkende varslingsradar i S-b\xc3\xa5ndet. X-b\xc3\xa5ndsradaren benyttes til at spore lavtg\xc3\xa5ende luftspor og overfladespor samt ildledelse.\n_START_SECTION_\nFremtidige opgraderinger\n_START_PARAGRAPH_\nAlle nye teknologier der er benyttet i klassen betyder forbedrede operative kapaciteter, mindre bemanding og et h\xc3\xb8jere antal sorties. Nye forsvarssystemer s\xc3\xa5som aktiv laser, railguns, dynamisk panser og sporingssystemer der er under udvikling vil kr\xc3\xa6ve store m\xc3\xa6ngder elektricitet. I skibenes startkonfiguration vil kun halvdelen af skibenes str\xc3\xb8mproduktion v\xc3\xa6re tilstr\xc3\xa6kkelig til at drive alle skibets systemer inklusiv EMALS. Ford-klassen har derfor en betydelig opgraderingskapacitet i forhold til Nimitz-klassen, der ikke har overskudelektricitet nok til yderligere str\xc3\xb8mtunge systemer. Tilf\xc3\xb8jelsen af nye teknologier, elektricitetssystemer, design og bedre kontrolsystemer betyder en evne til at for\xc3\xb8ge skibenes antal af sorties med 25 procent samtidig med en 25 procent nedgang i bemanding._NEWLINE_Et revolutionerende nyt affaldsh\xc3\xa5ndteringssystem bliver installeret p\xc3\xa5 Ford-klassen. Udviklet af PyroGenesis Canada Inc. i samarbejde med US Navy i 2008 og best\xc3\xa5r af et Plasmaforgasningssystem.\n_START_SECTION_\nKonstruktion\n_START_PARAGRAPH_\nKonstruktionen p\xc3\xa5 komponenterne til CVN-78 begyndte i for\xc3\xa5ret 2007, og skibet forventes at indg\xc3\xa5 i 2015. Det er for tiden under konstruktion ved v\xc3\xa6rftet Newport News Shipbuilding, en underafdeling af Huntington Ingalls Industries (tidligere Northrop Grumman Shipbuilding) in Newport News, Virginia, det eneste skibsv\xc3\xa6rft i USA der er i stand til at bygge atomdrevne hangarskibe. I 2005 blev det ansl\xc3\xa5et at det ville koste mindst 8 milliarder amerikanske dollar foruden 5 millarder dollar til udvikling (udviklingsudgifterne er dog en engangsudgift). I 2009 blev det rapporteret at udviklingen af udgifterne til det f\xc3\xb8rste skib ville stige 1 milliard dollar til i alt 9 milliarder dollar._NEWLINE_I alt er bygningen af tre hangarskibe i klassen blevet godkendt, men hvis Nimitz-klassen skal erstattes p\xc3\xa5 en-til-en basis kr\xc3\xa6ver det at der bygges i alt elleve nye hangarskibe. Dog forventes det sidste skib i Nimitz-klassen f\xc3\xb8rst at stryge kommando i 2058._NEWLINE_I en tale den 6. april 2009, annoncerede dav\xc3\xa6rende forsvarsminister Robert Gates at fl\xc3\xa5dens hangarskibsprogram ville skifte til et fem\xc3\xa5rs byggeprogram for s\xc3\xa5ledes at f\xc3\xa5 st\xc3\xb8rre \xc3\xb8konomisk sikkerhed og kontrol med projektet. Dette nye program vil betyde at der vil v\xc3\xa6re bygget ti hangarskibe i klassen i 2040.\n_START_SECTION_\nNavngivning\n_START_PARAGRAPH_\nDer fandtes f\xc3\xb8r navngivningen blev officiel en anmodning fra USS America (CV-66)\'s veteranforening om at f\xc3\xa5 det f\xc3\xb8rste hangarskib i klassen til at f\xc3\xa5 tildelt navnet America, dog valgte man at give navnet til det f\xc3\xb8rste skib i America-klassen, USS America (LHA-6) og man valgte at navngive skibet efter den tidligere amerikanske pr\xc3\xa6sident Gerald Ford._NEWLINE_Den 27. maj 2011, proklamerede det amerikanske forsvarsministerium at det andet hangarskib ville blive opkaldt efter John F. Kennedy._NEWLINE_1. December 2012 annoncerede Fl\xc3\xa5deministeren Ray Mabus at det tredje skib i klassen ville b\xc3\xa6re navnet USS Enterprise. Informationen blev givet i forbindelse med kommandostrygningen p\xc3\xa5 den tidligere USS Enterprise (CVN-65). Den fremtidige USS Enterprise vil dermed blive den niende enhed i fl\xc3\xa5den der b\xc3\xa6rer dette navn.'